PMIndiaData/PMIndiaSum huggingface dataset:
प्रधानमंत्री ने चीन जनवादी गणराज्‍य के राष्‍ट्रपति श्री जी. जिंनपिंग को उपहार दिए

प्रधानमंत्री श्री नरेन्‍द्र मोदी ने आज राष्‍ट्रपति जी जिंनपिंग को 1957 में गुजरात के वडनगर से 80 किमी. पूर्व में देव-नी-मोरी में तीसरी-चौथी शताब्‍दी के स्‍तूप की खुदाई में प्राप्‍त पत्‍थर की बौद्ध अवशेष मंजूषा की प्रतिकृति तथा भगवान बुद्ध की पत्‍थर की प्रतिमा भेंट की। इसके अलावा प्रधानमंत्री ने वडनगर में खुदाई के पुरातात्विक चित्र भी दिए। 641एडी के लगभग चीनी यात्री ह्वेनसांग ने बडनगर की भी यात्रा की थी। ह्वेनसांग ने अपने लेखों में इसे आनंदपुर बताया है और हाल की खुदाई से बडनगर में दूसरी शताब्‍दी एडी में बौद्ध केंद्रों के फलने-फूलने के साक्ष्‍य मिले हैं। प्रधानमंत्री जाइंट वाइल्‍ड गुज पैगोडा देखने गए। इसी स्‍थान पर ह्वेनसांग ने भारत से चीन लाए गए सूत्रों का वर्षों तक अनुवाद किया था। वडनगर में हाल की खुदाई में जले हुए ईंट के ढांचे मिले हैं। विशेष योजना तथा प्राचीन सामग्रियों के आधार पर इस ढांचे की पहचान बौद्ध विहार के रूप में की गई। यहां प्राप्‍त प्राचीन सामग्रियों में दूसरी शताब्‍दी एडी का लाल बलुआ पत्‍थर का बुद्ध का टूटा हुआ सिर, पैर निशान का ताबीज तथा अर्धचंद्राकार पत्‍थर की तश्‍तरी जिस पर बंदर द्वारा बुद्ध को शहद परोसना दिखाया गया है। ह्वेनसांग ने अपने लेखों में बडनगर को पश्चिम भारत का महत्‍वपूर्ण बौद्ध शिक्षा केंद्र मानते हुए दर्ज किया है कि बडनगर में सम्मितिया धारा के एक हजार भिक्षु 10 बौद्ध विहारों में रहते थे। प्राचीन समय में वडनगर ऐसे रणनीतिक स्‍थान पर था जहां से दो प्राचीन व्‍यापार मार्ग एक दूसरे को पार करते थे। एक व्‍यापार मार्ग मध्‍य भारत से सिंध तथा उसके आगे तक का था जबकि दूसरा मार्ग गुजरात तट के बंदरगाह शहरों से राजस्‍थान तथा उत्तर भारत तक था। इसलिए वडनगर इन दोनों मार्गों के बने रहने तक अपार अवसरों का नगर रहा होगा।
मुंबई में भारतीय हवाई अड्डा प्राधिकरण की भूमि का कब्रिस्‍तान के स्‍थानांतरण के लिए म्यूनिसपल कारपोरेशन ऑफ ग्रेटर मुंबई की भूमि से अदला-बदली

20 जनवरी, 2016 प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारतीय हवाई अड्डा प्राधिकरण (एएआई) की भूमि में से सीएसआईए स्थित मैसर्स मुंबई इंटरनेशनल एयरपोर्ट प्रा. लिमिटेड (एमआईएएल) को हस्‍तांतरित की गई 2960.90 वर्गमीटर भूमि को कब्रिस्‍तान के स्‍थानांतरण के लिए (एमसीजीएम) की समान भूमि से अदला-बदली को अपनी मंजूरी दे दी है। एमसीजीएम के साथ अदला-बदली की गई भूमि से मैसर्स एमआईएएल में सीएसआईए, मुंबई के विकास कार्यों को पूरा किया जा सकेगा। इसके अलावा कब्रिस्‍तान को नये स्‍थल पर स्‍थानांतरित किये जाने से इसको भी संचालन में लाया जा सकेगा। अदला-बदली के लिए प्रस्‍तावित एएआई और निजी दोनों ही भूमियां समान आकार की हैं और एक-दूसरे से सटी हुई हैं। इसके अलावा भूमि के सर्किल मूल्‍य भी समान हैं, इस मामले में सरकार पर कोई वित्‍तीय निहितार्थ नहीं है। हालांकि इन भूमियों की अदला-बदली में होने वाली कागजी कार्रवाई की लागत को मैसर्स एमआईएएल के द्वारा वहन किया जाएगा।
फेसबुक के मुख्य कार्यकारी अधिकारी श्री मार्क ज़ुकेरबर्ग ने प्रधानमंत्री से मुलाकात की

फेसबुक के संस्थापक और मुख्य कार्यकारी अधिकारी श्री मार्क ज़ुकेरबर्ग ने प्रधानमंत्री श्री नरेन्द्र मोदी से मुलाकात की। दोनों ने मानवता की सेवा के लिए बड़ी संख्या में लोगों को एक मंच पर जोड़ने वाली फेसबुक के अभिनव प्रयोग से जुड़े मुद्दों की विस्तृत श्रृंखला पर चर्चा की। प्रधानमंत्री ने श्री ज़ुकेरबर्ग से स्वच्छ भारत मिशन के बारे में बात की। यह याद किया जा सकता है कि प्रधानमंत्री ने ‘क्यों स्वच्छ भारत’ (पहले) और 3 अक्टूबर 2014 को ‘मेरा स्वच्छ भारत’ को फोटो के साथ फेसबुक पर एक वीडियो को साझा किया था। श्री ज़ुकेरबर्ग ने कहा कि फेसबुक भारत सरकार के साथ स्वास्थ्य सेवा और शिक्षा के क्षेत्र में साथ काम करना चाहता है, जिससे लोगों को विभिन्न प्रकार की सेवायें मुहैया कराई जा सकें। श्री ज़ुकेरबर्ग ने कहा कि फेसबुक स्वच्छ भारत मोबाइल एपलिकेशन बनाने में मदद करेंगा और इसकी शुरूआत जल्द ही की जायेगी। यह स्वच्छ भारत मिशन को एक मजबूत प्रोत्साहन देंगा। दोनों ने डिजिटल भारत पहल के बारे में भी बात की। श्री ज़ुकेरबर्ग ने कहा कि वह भारत सरकार की डिजिटल भारत की पहल को लेकर बहुत उत्साहित है। प्रधानमंत्री ने श्री ज़ुकेरबर्ग से डिजिटल भारत के कुछ डोमेन की पहचान करने को कहा, जिससे फेसबुक इसमें शामिल हो सके और मदद कर सके। मुलाकात के दौरान प्रधानमंत्री ने कई आतंकवादी तत्वों के सोशल मीडिया के माध्यम से सदस्यों को जोड़ने की घटनाओं पर चिंता व्यक्त की। उन्होंने कहा कि यह दुर्भाग्यपूर्ण है और हमें आतंकवाद को रोकने के लिए सोशल मीडिया की भूमिका के बारे में सोचना पड़ेगा। श्री मोदी ने गुमशुदा बच्चों को खोजने के लिए गुजरात के मुख्यमंत्री रहते हुए अपने द्वारा चलाये गये अभियानों को याद किया और बताया कि कैसे इसने बेहतर परिणाम दिये। प्रधानमंत्री श्री मोदी ने श्री ज़ुकेरबर्ग से फेसबुक के माध्यम से भारत की समृद्ध पर्यटन क्षमता को बढ़ावा देने की अपील की। उन्होंने इंटरनेट कनेक्टिविटी के साथ इंटरनेट साक्षरता बढ़ाने के प्रयास के बारे में फेसबुक के जरिये जानने की बात कही।
मंत्रिमंडल ने श्रम कल्‍याण संगठन के तहत एक नए मेडिकल कॉलेज के गठन के लिए करमा, झारखण्‍ड के केन्‍द्रीय अस्‍पताल के स्‍थानांतरण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल समिति‍ ने श्रम एवं रोजगार मंत्रालय के अधीन करमा, झारखण्‍ड के केन्‍द्रीय अस्‍पताल को उसकी जमीन और इमारत सहित नि:शुल्‍क झारखण्‍ड सरकार को स्‍थानांतरित करने को मंजूरी दे दी है। इसका उद्देश्‍य मेडिकल कॉलेजों की स्‍थापना संबंधी केन्‍द्र द्वारा प्रायोजित योजना (सीएसएस) के तहत एक नया मेडिकल कॉलेज स्‍थापित करना है। यह मौजूदा जनपदीय/रेफरल अस्‍पतालों से जुड़ा होगा और क्षेत्र के लोगों की स्‍वास्‍थ्‍य आवश्‍यकताओं को पूरा करेगा। कार्यान्‍वयन रणनीति एवं लक्ष्‍य केन्‍द्रीय अस्‍पताल को उसकी जमीन और इमारत सहित तीन महीने के भीतर झारखण्‍ड सरकार को स्‍थानांतरित कर दिया जाएगा। स्‍टाफ के स्‍थानांतरण/समायोजन इत्‍यादि सहित अन्‍य बिन्‍दुओं को ध्‍यान में रखते हुए श्रम एवं रोजगार मंत्रालय तथा राज्‍य सरकार के बीच एक समझौता-ज्ञापन पर हस्‍ताक्षर किए जाएंगे। प्रमुख प्रभाव इस प्रस्‍ताव से देश में प्रतिवर्ष प्रशिक्षित किए जाने वाले डॉक्‍टरों की संख्‍या में इजाफा होगा। इससे क्षेत्र में आम लोगों को उपलब्ध होने वाली स्वास्थ्य सेवाओं तथा स्वास्थ्य सेवा संरचना में सुधार करने में सहायता मिलेगी। हितधारक इससे करमा, झारखंड में रहने वाले और आस-पास के लोगों को बेहतर स्वास्थ्य सुविधाएं प्राप्त होंगी। पृष्ठभूमि श्रम एवं रोजगार मंत्रालय अपने अस्पतालों और डिस्पेंसरियों के जरिए असंगठित क्षेत्र के कुछ वर्गों के मजदूरों और उनके आश्रितों को स्वास्थ्य सेवा सुविधाएं प्रदान करता है। करमा, झारखंड के माइका खदानों/बीड़ी मजदूरों की आवश्यकताओं को पूरा करने के लिए श्रम एवं रोजगार मंत्रालय ने वहां एक 150 बिस्तरों वाला अस्पताल (उसी परिसर में एक 50 बिस्तरों वाले टीबी अस्पताल सहित) स्थापित किया है। झारखंड सरकार ने क्षेत्र में एक नया मेडिकल कॉलेज स्थापित करने के लिए करमा के केन्द्रीय अस्पताल को उसकी जमीन और इमारतों सहित निःशुल्क स्थानांतरित किए जाने के लिए एक प्रस्ताव पेश किया था।
प्रधानमंत्री ने राष्ट्रमंडल खेल 2022 में महिला जूडो में रजत पदक जीतने पर सुशीला देवी लिकमाबाम को बधाई दी

प्रधानमंत्री श्री नरेन्द्र मोदी ने बर्मिंघम में आयोजित राष्ट्रमंडल खेल 2022 में महिला जूडो में रजत पदक जीतने पर सुशीला देवी लिकमाबाम को बधाई दी है। अपने एक ट्वीट में, प्रधानमंत्री ने कहा; “सुशीला देवी लिकमाबाम के असाधारण प्रदर्शन से उत्साहित हूं। रजत पदक जीतने पर उन्हें बधाई। उन्होंने उल्लेखनीय कौशल और जीवट का प्रदर्शन किया है। उनके भविष्य के प्रयासों के लिए शुभकामनाएं।”
प्रधानमंत्री ने सर्वशिक्षा अभियान की समीक्षा की

प्रधानमंत्री श्री नरेन्‍द्र मोदी ने स्‍वतंत्रता प्राप्‍त करने के 75वें वर्ष अर्थात 2022 तक देश के प्रत्‍येक स्‍कूल द्वारा प्राप्‍त किए जाने वाले लक्ष्‍य का स्‍वयं निर्धारण करने का आह्वान किया है। एक उच्‍च स्‍तरीय बैठक में सर्वशिक्षा अभियान की प्रगति की समीक्षा करते हुए प्रधानमंत्री ने विभिन्‍न स्‍कूलों में स्‍वच्‍छ भारत- स्‍वच्‍छ विद्यालय प्रतियोगिता के अपने सुझाव को दोहराया। बैठक में प्रधानमंत्री श्री मोदी ने संबंधित अधिकारियों को शहरी क्षेत्र के एक स्‍कूल की एक कक्षा और ग्रामीण क्षेत्र के एक स्‍कूल के एक कक्षा की जोड़ी बनाने की संभावना तलाशने के लिए कहा। उन्‍होंने कहा कि श्रेष्‍ठ शिक्षण कार्य प्रणालियों की पहचान की जानी चाहिए और व्‍यापक प्रसार के लिए इन प्रणालियों का संग्रह सृजित किया जाना चाहिए। प्रधानमंत्री ने कहा कि सभी स्‍कूल शिक्षकों के मूल आंकड़े जैसे आधार संख्‍या, ई-मेल आईडी और मोबाइल नम्‍बर का डाटाबेस बनाया जाना चाहिए। प्रधानमंत्री श्री नरेन्‍द्र मोदी ने सभी छात्रों के लिए उपयुक्‍तता परीक्षा आयोजित किए जाने की बात पर पुन: जोर देते हुए डिजिटल इंडिया कार्यक्रम और सर्वशिक्षा अभियान के संबंधित कार्यक्रमों के बीच बेहतर तालमेल का आह्वान भी किया। बैठक में मानव संसाधन विकास मंत्री श्रीमती स्‍मृति जुबिन ईरानी और मानव संसाधन विकास मंत्रालय, नीति आयोग और प्रधानमंत्री कार्यालय के वरिष्‍ठ अधिकारी भी उपस्थित थे।
मंत्रिमंडल ने आईएआईएस, एमएमओयू में हस्‍ताक्षरकर्ता के रूप में आईआरडीएआई के प्रवेश को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने इंटरनैशनल एसोसिएशन ऑफ इंश्‍योरेंस सुपरवाइजर्स (आईएआईएस), बहुपक्षीय समझौता ज्ञापन (एमएमओयू) में हस्‍ताक्षरकर्ता के रूप में आईआरडीएआई के प्रवेश को अपनी पूर्वव्‍यापी मंजूरी दी है। इंटरनैशनल एसोसिएशन ऑफ इंश्‍योरेंस सुपरवाइजर्स बीमा पर्यवेक्षकों के बीच सहयोग और सूचनाओं के आदान-प्रदान के लिए एक वैश्विक ढांचा है। इंटरनैशनल एसोसिएशन ऑफ इंश्‍योरेंस सुपरवाइजर्स, बहुपक्षीय समझौता ज्ञापन सूचनाओं के आदान-प्रदान के साथ-साथ सूचना अनुरोधों को संभालने की प्रक्रिया के क्षेत्र में हस्‍ताक्षरकर्ताओं के सहयोग संबंधी इरादों का एक बयान है। वित्तीय बाजार के बढ़ते एकीकरण और अंतरराष्‍ट्रीय स्‍तर पर सक्रिय बीमा कंपनियों की बढ़ती संख्‍या के मद्देनजर बीमा उद्योग के पर्यवेक्षकों के बीच परस्‍पर सहयोग और सूचनाओं के आदान-प्रदान की आवश्‍यकता बढ़ गई है। इस पृष्‍ठभूमि में आईआरडीएआई इंटरनैशनल एसोसिएशन ऑफ इंश्‍योरेंस सुपरवाइजर्स (आईएआईएस), बहुपक्षीय समझौता ज्ञापन का एक हस्‍ताक्षरकर्ता सदस्‍य बन गया है। किसी भी द्विपक्षीय समझौते के अभाव में आईएआईएस, एमएमओयू सीमा पार मामलों में बीमा कंपनियों की देखरेख के संबंध में हस्‍ताक्षरकर्ता प्राधिकरणों के बीच सहयोग और सूचनाओं के आदान-प्रदान के लिए एक औपचारिक आधार प्रदान करता है। आईएआईएस एमएमओयू का दायरा मौजूदा समझौतों से कहीं अधिक व्‍यापक है क्‍योंकि यह समझौता धन शोधन निरोधक (एएमएल) और आतंकवाद के वित्तपोषण से मुकाबला (सीएफटी) के तहत बीमा मध्‍यस्‍थ जैसे अन्‍य विनियमित संस्‍थाओं की निगरानी भी सुनिश्चित करता है।
प्रधानमंत्री ने वाराणसी में राष्ट्रीय महिला आजीविका सम्मेलन-2019 में भाग लिया

प्रधानमंत्री श्री नरेन्द्र मोदी ने अंतर्राष्ट्रीय महिला दिवस के अवसर पर आज वाराणसी के दीनदयाल हस्तकला संकुल में आयोजित राष्ट्रीय महिला आजीविका सम्मेलन-2019 में भाग लिया। उन्होंने इस मौके पर उत्तर प्रदेश ग्रामीण आजीविका मिशन की मदद से चलाए जा रहे स्व-सहायता समूहों द्वारा तैयार किए गए उत्पादों की प्रदर्शनी भी देखी। प्रधानमंत्री ने महिला लाभार्थियों को बिजली से चलने वाला चाक, सौर चरखा और मधुमक्खी पालन में इस्तेमाल किए जाने वाला शहद ताना वितरीत किया। उन्होंने स्व-सहायता समूह की पांच महिलाओं को प्रशस्ति पत्र सौंपे। इस मौके पर उत्तर प्रदेश सरकार की राष्ट्रीय ग्रामीण आजीविका योजना की दीनदयाल अंत्योदय योजना की मदद से काम कर रहीं विभिन्न महिला स्व-सहायता समूह ने ‘भारत के वीर’ कोष के लिए प्रधानमंत्री को अपनी तरफ से 21 लाख रुपये का चेक भेंट किया। प्रधानमंत्री ने अंतर्राष्ट्रीय महिला दिवस के अवसर पर सभी महिलाओं के प्रति सम्मान व्यक्त करते हुए कहा कि नए भारत के निर्माण में महिलाओं की अहम भूमिका है। उन्होंने देशभर में 75,000 स्थानों से 65 लाख से ज्यादा महिलाओं के वीडियो कॉन्फ्रेंसिंग के जरिए सम्मेलन में भाग लेने पर प्रसन्नता व्यक्त की। उन्होंने कहा कि वाराणसी महिला सशक्तिकरण का एक उत्कृष्ट उदाहरण है। श्री मोदी ने कहा कि उनकी सरकार महिला सशक्तिकरण के लिए पूरी तरह प्रतिबद्ध है। उन्होंने इस संदर्भ में महिलाओं और बालिकाओं के कल्याण के लिए केन्द्र सरकार द्वारा शुरू की गई विभिन्न योजनाओं का जिक्र किया। इसमें उन्होंने स्वास्थ्य, पोषक आहार, स्वच्छता, शिक्षा, कौशल विकास, स्व-रोजगार, नए रसोई गैस कनेक्शन और महिलाओं की सुरक्षा सुनिश्चित करने से जुड़े उपायों का विशेष रूप से उल्लेख किया। उन्होंने कहा कि सरकार द्वारा महिलाओं के लिए 6 महीने के मातृत्व अवकाश की व्यवस्था दुनिया में अपनी किस्म की एक सबसे बेहतरीन व्यवस्था है। प्रधानमंत्री ने कहा कि केन्द्र सरकार की सभी योजनाओं में महिलाओं को प्राथमिकता दी गई है। उन्होंने कहा कि मुद्रा ऋण योजना के तहत अब दिए गए 15 करोड़ के ऋणों में से 11 करोड़ ऋण महिलाओं को दिए गए है। देश में स्व-सहायता समूह के उल्लेखनीय कार्यों की सराहना करते हुए प्रधानमंत्री ने कहा कि इससे न सिर्फ ऐसे समूह में काम करने वाले लोगों के परिवारों को लाभ हुआ है, बल्कि इससे राष्ट्र के विकास में भी मदद मिली है। उन्होंने कहा कि सरकार बैंकों और अन्य वित्तीय संस्थाओँ की मदद से स्व-सहायता समूहों को ऋण उपलब्ध कराके उनमें नई ऊर्जा का समावेश कर रही है। श्री मोदी ने कहा कि इस समय देश में करीब 50 लाख स्व-सहायता समूह हैं जिनमें 6 करोड़ महिलाएं काम कर रही हैं। उन्होंने कहा कि सरकार चाहती है कि प्रत्येक परिवार से कम से कम एक महिला स्व-सहायता समूह से जुड़े। प्रधानमंत्री ने स्व-सहायता समूहों से नवोन्मेषी बनने और अपने बाजारों की बेहतर समझ विकसित करने और नए क्षेत्रों में अवसरों की तलाश करने का आह्वान किया। उन्होंने कहा कि सरकार को अपने उत्पाद बेचने के लिए स्व-सहायता समूहों को जीईएम पोर्टल का इस्तेमाल करना चाहिए। श्री मोदी ने महिलाओं से कहा कि वे हाल में शुरू की गई प्रधानमंत्री श्रममान धन योजना का लाभ उठाए, क्योंकि इसके जरिए वृद्धावस्था में वित्तीय सुरक्षा की व्यवस्था की गई है। उन्होंने इस अवसर पर प्रधानमंत्री किसान सम्मान निधि और आयुष्मान भारत योजना का भी उल्लेख किया। प्रधानमंत्री ने इस मौके पर स्व-सहायता समूहों की महिला सदस्यों से बातचीत भी की।
मंत्रिमंडल ने डिस्कॉम के 50 प्रतिशत बकाया उधार अधिग्रहण की समय-सीमा विस्तार को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने उदय (उज्ज्वल डिस्कॉम एश्योरेंस योजना) के अंतर्गत डिस्कॉम के 30.09.2015 तक के बकाया ऋणों का 50 प्रतिशत राज्यों द्वारा लेने के लिए तथा जम्मू-कश्मीर राज्य द्वारा उधारी वहन करने के लिए समय-सीमा विस्तार को मंजूरी दे दी गई है। उदय योजना बिजली वितरण कंपनियों के संचालन और वित्तीय स्थिति में कायाकल्प करने की योजना है। यह समय विस्तार पहले निर्धारित तिथि 31.03.2016 से एक वर्ष के लिए किया गया है। इस निर्णय से उदय योजना में पहले शामिल नहीं होने वाले राज्यों को शामिल होने का अवसर मिलेगा। उदय योजना के अंतर्गत अब तक 19 राज्यों ने इसमें शामिल होने की सहमति दी है। दस राज्यों राजस्थान, उत्तर प्रदेश, छत्तीसगढ़, झारखंड, पंजाब, बिहार, हरियाणा, गुजरात, उत्तराखंड तथा जम्मू और कश्मीर ने केन्द्र सरकार के साथ सहमति ज्ञापन पर हस्ताक्षर किए है। वर्ष 2015-16 में योजना में शामिल राज्यों द्वारा राज्यों की बकाया उधारी का 50 प्रतिशत तथा झारखंड और जम्मू और कश्मीर में सीपीएसयू के बकाया का 50 प्रतिशत उधारग्रहण के लिए 99,541 करोड़ रुपए का बॉंड जारी किया था। फिर 11,524 करोड़ रुपए के डिस्कॉम बॉंड जारी किए गए। वर्ष 2016-17 में उत्तर प्रदेश ने 14,801 करोड़ रुपए का बॉंड जारी किया। उदय योजना में बिजली वितरण कंपनियों (डिस्कॉम) की वित्तीय स्थिति का कायाकल्प करने तथा पुर्नरुद्धार करने का प्रावधान है और यह योजना पुरानी समस्या का स्थायी समाधान सुनिश्चित करती है। उदय योजना में बिजली क्षेत्र की पुरानी तथा भविष्य की समस्याओं के स्थायी समाधान की व्यवस्था है। यह बिजली योजना वितरण कंपनियों को अगले 2-3 वर्षों में बिना नुकसान के कारोबार करने का अवसर देती है। यह अवसर चार पहल से प्राप्त होते है। ये हैं 1. बिजली वितरण कंपनियों की संचालन क्षमताओं में सुधार 2. बिजली लागत मे कमी 3. दो वर्षों में राज्यों द्वारा 30 सितंबर, 2015 तक की बिजली वितरण कंपनियों की उधारी का 75 प्रतिशत वहन करने से बिजली वितरण कंपनियों की ब्याज लागत में कमी। शेष का मूल्य निर्धारण कम ब्याज दरों पर बॉंडों तथा ऋण के माध्यम से किया जाना 4. राज्य की वित्तीय स्थिति के अनुरूप बिजली वितरण कंपनियों के वित्तीय अनुशासन को लागू करना। संचालन क्षमता में सुधार करने के स्मार्ट मीटर, ट्रांसफॉर्मर, मीटर उन्नयन उपाए आते हैं। ऊर्जा क्षमता उपायों में एलईडी बल्ब, कृषि पम्प, पंखे और एयर कंडिशनर आते हैं जो 22 से 15 प्रतिशत तक एटीएनसी घाटा कम कर सकते हैं और औसत राजस्व वसूली और आपूर्ति की औसत लागत की खाई को 2018-19 तक कम कर सकते हैं। बिजली लागत में कमी का लक्ष्य सस्ते घरेलू कोयले की सप्लाई बढ़ा कर, कोल लिंकेज को तर्क संगत बनाकर, अक्षम से सक्षम संयंत्रों में कोयले की अदला-बदली करके जीसीवी के आधार पर कोयला मूल्य को तर्क संगत बनाकर, साफ तथा टूटे हुए कोयले की सप्लाई करके तथा ट्रांसमिशन लाइनों को तेजी से पूरा करके प्राप्त किया जा सकता है। समय-सीमा के इस विस्तार के साथ राज्य बॉंड जारी करके 30 सितंबर, 2015 तक के बिजली वितरण कंपनियों की 75 प्रतिशत तक की उधारी वहन 31 मार्च, 2017 तक कर सकते हैं। इस स्वीकृति से उदय योजना में शामिल न होने वाले राज्यों को शामिल होने का अवसर मिलेगा और बिजली वितरण कंपनियों में सुधार की गति तेज होगी।
मंत्रिमंडल ने मानव अंतरिक्ष उड़ान कार्यक्रम के अंतर्गत संयुक्त गतिविधियों पर भारत और रूस के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को मानव अंतरिक्ष उड़ान कार्यक्रम के अंतर्गत भारत और रूस के बीच समझौता ज्ञापन से अवगत कराया गया। इस समझौता ज्ञापन पर नई दिल्ली में 15 अक्टूबर, 2015 को हस्ताक्षर किया गया था। प्रमुख प्रभाव : समझौता ज्ञापन पर हस्ताक्षर से भारत और रूस के बीच सहयोग मजबूत होगा और रेडियेशन शिल्डिंग, लाइफ स्पोर्ट सिस्टम, क्रू मॉड्यूल, समागम स्थल तथा डॉकिंग प्रणाली, अंतरिक्ष कक्ष, अंतरिक्ष यात्रियों के लिए प्रशिक्षण जैसे मानव अंतरिक्ष उड़ान कार्यक्रम के लिए टेक्नोलॉजी तथा अग्रिम प्रणालियां विकसित करने के काम को गति मिलेगी। लाभ : इस समझौते से मानवता के लाभ के लिए अंतरिक्ष प्रौद्योगिकी टेक्नोलाजी के ऐप्लीकेशन के क्षेत्र में संयुक्त गतिविधियां बढ़ेंगी। इससे एक संयुक्त कार्य समूह बनेगा जो समझौता के प्रावधानों को लागू करने की समय सीमा तथा उपायों सहित कार्य योजना तैयार करेगा।
प्रधानमंत्री ने पंडित मदन मोहन मालवीय जी की जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने पंडित मदन मोहन मालवीय जी की जयंती के अवसर पर उन्हें श्रद्धांजलि अर्पित की। प्रधानमंत्री ने कहा- “पंडित मदन मोहन मालवीय की जयंती पर उन्हें श्रद्धांजलि। समय से आगे रहने वाले श्री मालवीय जी ने अपने आपको राष्ट्रीयता और शिक्षा के लिए समर्पित कर दिया था।”
10वें ब्रिक्स शिखर सम्मेलन के दौरान भारत और दक्षिण अफ्रीका के बीच हस्ताक्षरित समझौता ज्ञापनों की सूची

1. कृषि अनुसंधान और शिक्षा में सहयोग पर भारतीय कृषि अनुसंधान परिषद, नई दिल्ली, भारत और कृषि अनुसंधान परिषद, प्रिटोरिया, दक्षिण अफ्रीका के बीच समझौता ज्ञापन। 2. दक्षिण अफ्रीका में “कलाकार कौशल के लिए गांधी मंडेला केंद्र” की स्थापना के संबंध में दक्षिण अफ्रीका गणराज्य सरकार और भारत गणराज्य सरकार के बीच समझौता ज्ञापन। 3. शांतिपूर्ण उद्देश्यों के लिए बाह्य अंतरिक्ष की खोज और उपयोग में सहयोग पर भारतीय अंतरिक्ष अनुसंधान संगठन और दक्षिण अफ़्रीकी राष्ट्रीय अंतरिक्ष एजेंसी के बीच समझौता ज्ञापन।
प्रधानमंत्री ने काकरापार परमाणु ऊर्जा संयंत्र -3 के ‘क्रिटिकल’ होने पर भारतीय परमाणु वैज्ञानिकों को बधाई दी

प्रधानमंत्री श्री नरेन्‍द्र मोदी ने काकरापार परमाणु ऊर्जा संयंत्र-3 के ‘सामान्य परिचालन स्थिति में आने (क्रिटिकल)’ के लिए भारतीय परमाणु वैज्ञानिकों को बधाई दी है। प्रधानमंत्री ने एक ट्वीट में कहा, ‘‘काकरापार परमाणु ऊर्जा संयंत्र-3 के सामान्य परिचालन स्थिति में आने के लिए हमारे परमाणु वैज्ञानिकों को बधाई! स्वदेश में ही डिजाइन किया गया 700 एमडब्‍ल्‍यूई का केएपीपी-3 रिएक्टर ‘मेक इन इंडिया’ का एक गौरवपूर्ण उदाहरण है और इसके साथ ही यह इस तरह की अनगिनत भावी उपलब्धियों में निश्चित तौर पर अग्रणी है।’’
‘स्किल इंडिया’ के शुभारंभ के अवसर पर प्रधानमंत्री का संबोधन

प्रधानमंत्री श्री नरेन्द्र मोदी ने आज नई दिल्ली में राष्ट्रीय कौशल विकास मिशन का शुभारंभ करने के अवसर पर स्किल इंडिया के बारे में अपना विजन व्यक्त किया। यह जोर देते हुए कि उनकी सरकार ने गरीबी के विरुद्ध युद्ध घोषित किया है और इसमें जीत के लिए प्रतिबद्ध है, प्रधानमंत्री ने कहा कि प्रत्येक गरीब और वंचित युवा इस युद्ध में एक सिपाही है। यह देखते हुए कि अगले दशक में भारत में 4-5 करोड़ से भी अधिक मानव शक्ति की अतिरिक्त उपलब्धता होगी, प्रधानमंत्री ने इस युवा मानव शक्ति को वैश्विक चुनौतियों से निपटने के लिए कौशल और योग्यता उपलब्ध कराने की जरूरत पर जोर दिया और इस बारे में सावधान किया कि ऐसा न होने पर यह जनसांख्यिकीय लाभ अपने आप में एक चुनौती बन जाएगा। उन्होंने कहा कि अगर 20वीं सदी ने भारत के अग्रणीय तकनीकी संस्थानों- आईआईटी को वैश्विक नाम अर्जित करते देखा है तो 21वीं शताब्दी के लिए यह अपेक्षित है कि आईटीआई (औद्योगिक प्रशिक्षण संस्थान) गुणवत्ता युक्त कुशल मानव शक्ति तैयार करने के लिए वैश्विक मान्यता अर्जित करे। प्रधानमंत्री ने कहा कि भारत विश्व के लिए कुशल कार्यबल उपलब्ध कराने वाला विश्व का सबसे बड़ा देश बन सकता है। ऐसा करने के लिए उन्होंने कहा कि न केलव भारत में बल्कि पूरे विश्व में मानव शक्ति की जरूरतों का पता लगाने की आवश्यकता है। प्रधानमंत्री ने युवाओं को नवीनतम प्रौद्योगिकी और उद्योग वातावरण की जानकारी सुनिश्चित करने के लिए प्रशिक्षण कार्यक्रमों और पाठ्यक्रमों को लगातार अद्यतन करने का भी आह्वान किया। प्रधानमंत्री ने स्किल लोगो का अनावरण, किया राष्ट्रीय कौशल विकास मिशन का शुभारंभ किया और कौशल विकास एवं उद्यमिता के लिए राष्ट्रीय नीति- 2015 जारी की। उन्होंने प्रधानमंत्री कौशल विकास योजना और कौशल ऋण योजना का शुभारंभ किया। प्रधानमंत्री ने विश्व कौशल ओशिनिया प्रतियोगिता के 6 भारतीय मेडल विजेताओं को बधाई दी। इस अवसर पर श्री अरुण जेटली, श्री मनोहर पर्रिकर, श्री राजीव प्रताप रूड़ी, श्री सुरेश प्रभु, श्री अनंत कुमार, श्री जे.पी.नड्डा, श्री नरेन्द्र सिंह तोमर, श्री अनंत गीते, श्री पीयूष गोयल और श्री थावर चन्द गहलोत भी इस अवसर पर मौजूद थे।
प्रधानमंत्री ने प्रथम राष्‍ट्रीय हथकरघा दिवस समारोह में भाग लिया

प्रधानमंत्री श्री नरेन्‍द्र मोदी ने आज कहा कि गरीबी से लड़ने के लिए हथकरघा एक अस्‍त्र हो सकता है, जैसे स्‍वतंत्रता के संघर्ष में स्‍वदेशी एक हथियार था। उन्‍होंने कहा कि खादी और हथकरघा उत्‍पाद भी वही उत्‍साह प्रदान करते हैं, जैसा कि मां के प्रेम से मिलता है। श्री नरेन्‍द्र मोदी चेन्‍नई में प्रथम राष्‍ट्रीय हथकरघा दिवस के समारोहों के अवसर पर अपना संबोधन दे रहे थे। प्रधानमंत्री ने जोर देते हुए कहा कि भारत, जिसके हस्‍तशिल्‍प की मांग सभी उपमहाद्वीपों में हुआ करती थी, लेकिन हाल के समय में यह अपने हथकरघा उत्‍पादों के लिए बाजार उपलब्‍ध कराने में समर्थ नहीं है। उन्‍होंने कहा कि पर्यावरण और समग्र स्‍वास्‍थ्‍य देख-भाल के प्रति विश्‍व के अत्‍याधिक जागरूक होने से हथकरघा उत्‍पादों के पर्यावरण अनुकूल पक्षों पर विशेष ध्‍यान देने की जरूरत है। प्रधानमंत्री ने पिछले वर्ष अक्‍टूबर में अपने रेडियो कार्यक्रम “मन की बात” पर की गई अपनी अपील को दोहराया, जिसमें उन्‍होंने सभी परिवारों को अपने घर में कम से कम एक खादी उत्‍पाद रखने को कहा था। उन्‍होंने कहा कि उन्‍हें जानकारी दी गई कि उसके बाद से खादी की बिक्री में 60 प्रतिशत तक की वृद्धि हुई है। श्री मोदी ने कहा कि इसी प्रकार का एक प्रयास अब हथकरघा उत्‍पादों के लिए भी किये जाने की जरूरत है। भावनात्‍मक रूप से एक दृष्‍टांत देते हुए प्रधानमंत्री ने कहा कि साड़ी जैसे एक उत्‍पाद को बनाने में एक बुनकर का सारा परिवार शामिल होता है। उन्‍होंने कहा कि परिवार इस साड़ी को ऐसे बनाता है, जैसे एक मां अपनी बेटी को बड़ा करती है और जब एक बार यह तैयार हो जाती है, तो परिवार इसकी विदाई की तैयारी इस प्रकार करता है, जैसे विवाह के बाद एक वधू की विदाई की जाती है। प्रधानमंत्री ने भारत हथकरघा ब्रांड का भी शुभारंभ किया। उन्‍होंने संत कबीर पुरस्‍कार और राष्‍ट्रीय पुरस्‍कार भी प्रदान किये। इस अवसर पर तमिलनाडू के राज्‍यपाल डॉक्‍टर के रोसैया, कपड़ा राज्‍य मंत्री (स्‍वतंत्र प्रभार) श्री संतोष कुमार गंगवार, केन्‍द्रीय सड़क परिवहन, राजमार्ग और जहाजरानी राज्‍य मंत्री श्री पी. राधाकृष्‍णन और तमिलनाडू के वित्‍त एवं पीडब्‍ल्‍यूडी मंत्री श्री ओ. पनीरसेलवम भी उपस्थित थे।
महिला मोटरसाइकिल सवार समूह-बाइकिंग क्वींस ने प्रधानमंत्री से मुलाकात की

गुजरात की 50 महिला मोटरसाइकिल सवारों के एक समूह-बाइकींग क्वींस ने आज नई दिल्ली में प्रधानमंत्री श्री नरेन्‍द्र मोदी से मुलाकात की। इस समूह का कहना है कि उन्होंने 13 राज्यों/संघ शासित प्रदेशों में 10,000 किलोमीटर से अधिक की यात्रा की है और लोगों से सामाजिक विषयों पर बातचीत की है, जैसे की बेटी बचाओ, बेटी पढ़ाओ और स्वच्छ भारत। उन्होंने 15 अगस्त, 2017 को लद्दाख के खारदुंग-ला में तिरंगा फहराया। प्रधानमंत्री ने उनके प्रयासों की सराहना की और भविष्य में उनके सर्वश्रेष्ठ प्रयासों के लिए उन्हें शुभकामनाएं दी।
संस्‍कृत दिवस के अवसर पर प्रधानमंत्री ने देशवासियों को संस्‍कृत में शुभकामना संदेश दिया

प्रधानमंत्री श्री नरेन्‍द्र मोदी ने संस्‍कृत दिवस के अवसर पर देशवासियों से अपनी हार्दिक शुभकामनाएं संस्‍कृत में साझा की हैं। संदेश का संस्‍कृत में मूलपाठ इस प्रकार है:- “भारतस्य समृद्धः इतिहासः संस्कृतिः परम्परा च संस्कृते अस्ति। संस्कृतस्य ज्ञानम् अस्मान् तेन समृद्ध-वैभवोपेत-अतीतेन सह योजयति।“ “संस्कृतप्रेमिभ्यः तथा च अस्याः सुन्दर्याः भाषायाः पठितृभ्यः सर्वेभ्यः संस्कृतदिवस-सन्दर्भे मम हार्दिक-शुभकामनाः।” अर्थात् भारत का समृद्ध इतिहास संस्‍कृति और परम्‍परा संस्‍कृत में है। संस्‍कृत का ज्ञान हमें उस समृद्ध वैभव विपुल अतीत से जोड़ता है। संस्‍कृत-प्रेमियों और इस सुन्‍दर भाषा के अद्येताओं सब के लिए संस्‍कृत दिवस के अवसर पर मेरी हार्दिक शुभकामनाएं।
प्रधानमंत्री ने 26 दिसंबर, 2021 की ‘मन की बात’ के लिये देशवासियों से विचार आमंत्रित किये

प्रधानमंत्री श्री नरेन्द्र मोदी ने देशवासियों से आग्रह किया है कि वे ‘मन की बात’ के लिये अपने विचार साझा करें, जो रविवार 26 दिसंबर, 2021 को प्रसारित होगी। एक ट्वीट में प्रधानमंत्री ने कहा हैः “मुझे इस महीने की 26 तारीख की #MannKiBaat के लिये कई विचार मिल रहे हैं, जो 2021 का अंतिम प्रसारण होगा। इनमें कई भिन्न-भिन्न क्षेत्रों वाले तथा जमीनी स्तर पर बदलाव लाने के लिये काम कर रहे तमाम व्यक्तियों की जीवन यात्रा से सम्बंधित विचार शामिल हैं। अपने विचारों को साझा करते रहें।”
प्रधानमंत्री ने राजस्थान वासियों को राजस्थान दिवस पर बधाई दी

प्रधानमंत्री श्री नरेन्द्र मोदी ने राजस्थान वासियों को राजस्थान दिवस पर बधाई दी है। एक ट्वीट में प्रधानमंत्री ने कहा हैः "शौर्य, स्वाभिमान और बलिदान की ऐतिहासिक धरती राजस्थान के समस्त निवासियों को राजस्थान दिवस की कोटि-कोटि शुभकामनाएं। प्रदेश प्रगति के पथ पर आगे बढ़े, यही कामना है।"